Document ID: 32008D0350

ODLOČBA KOMISIJE
z dne 3. aprila 2008
o pravilih Anglije, Walesa, Severne Irske in Škotske v zvezi z odstopanjem od zahteve za pridobitev dovoljenja za podjetja in obrate, ki predelujejo nevarne odpadke v skladu s členom 3 Direktive Sveta 91/689/EGS
(notificirano pod dokumentarno številko C(2008) 1212)
(Besedilo v angleškem jeziku je edino verodostojno)
(Besedilo velja za EGP)
(2008/350/ES)
KOMISIJA EVROPSKIH SKUPNOSTI JE -
ob upoštevanju Direktive Sveta 91/689/EGS z dne 12. decembra 1991 o nevarnih odpadkih (1) in zlasti člena 3(4) Direktive,
ob upoštevanju naslednjega:
1. PRIGLAŠENE NACIONALNE DOLOČBE
(1)
Združeno kraljestvo je s priglasitvami z dne 13. septembra 2005, 18. januarja 2006, 3. in 4. avgusta 2006 ter 6. decembra 2006 poslalo Komisiji predlagane spremembe obstoječih odstopanj od zahteve za pridobitev dovoljenja v zvezi z ravnanjem z nevarnimi odpadki v Angliji, Walesu in na Škotskem iz seznama 3 z naslovom Dejavnosti, za katere ni treba pridobiti dovoljenja v zvezi z ravnanjem z odpadki (Activities Exempt from Waste Management Licensing), k predpisom o izdaji dovoljenj v zvezi z ravnanjem z odpadki iz leta 1994 (Waste Management Licensing Regulations 1994) (podzakonski akt (SI) št. 1056/1994, kakor je bil spremenjen).
(2)
Združeno kraljestvo je priglasilo le odstavke 17(1), 18(1), 38, 39(1) in (2), 43, 45(1) in (2), 47A(2) ter 48A(2) iz spremembe ter povezanih določb (Amendment and Related Provisions) osnutka predpisov Anglije in Walesa o odstopanjih od zahteve za pridobitev dovoljenja v zvezi z ravnanjem z nevarnimi odpadki iz leta 2006 (Draft Waste Management Licensing Exemptions Regulations 2006). Za Severno Irsko so bili priglašeni odstavki 49-51 Priloge A k seznamu A seznama 2 z naslovom Odstopanja od zahteve za pridobitev dovoljenja v zvezi z ravnanjem z odpadki (Exemptions from Waste Management Licensing) predpisov Severne Irske o izdaji dovoljenj v zvezi z ravnanjem z odpadki iz leta 2003 (Waste Management Licensing Regulations 2003). Nasprotno je Škotska priglasila odstopanja od zahteve za pridobitev dovoljenj, ki urejajo nevarne in nenevarne odpadke (odstavki 3(a)(ii), 3(c), 6(1) in (2), 17(1), 18(2)(a) in (b), 28, 36(1) do (3), 38, 39(1) in (2), 43(1) do (3), 45(1) in (2), 47(2) ter 48(2) iz osnutka spremembe predpisov Škotske o izdaji dovoljenj v zvezi z ravnanjem z odpadki iz leta 2006 (Draft Waste Management Licensing Amendment Regulations 2006).
2. OCENA
(3)
Priglašena odstopanja v zvezi z nevarnimi odpadki v Angliji, Walesu, Severni Irski in na Škotskem v skladu s členom 3(2) Direktive 91/689/EGS ne izpolnjujejo zahtev iz te direktive. Priglašeni osnutki navajajo vrste in največje količine nevarnih odpadkov in predpisujejo dodatne zahteve v zvezi z opravljanjem dejavnosti skladiščenja. Tipologija zadevnih odpadkov je ustrezno opredeljena v skladu z Odločbo Komisije 2000/532/ES z dne 3. maja 2000 o nadomestitvi Odločbe 94/3/ES o oblikovanju seznama odpadkov, skladno s členom 1(a) Direktive Sveta 75/442/EGS o odpadkih, in Odločbe Sveta 94/904/ES o oblikovanju seznama nevarnih odpadkov, skladno s členom 1(4) Direktive Sveta 91/689/EGS o nevarnih odpadkih (2).
(4)
Odstavek 38 priglašenih osnutkov se nanaša na skladiščenje odpadkov, ki se preverjajo zaradi ustrezne razvrstitve in pravilne obdelave, ne vsebuje ustreznega sklicevanja v skladu z Odločbo 2000/532/ES. Vseeno je Komisija sprejela to odstopanje, ker je preskušanje in analiziranje odpadkov nujno za ugotovitev značilnosti nekaterih odpadkov, vključno z ugotovitvijo o njihovi morebitni nevarnosti. Zato se lahko pravilno sklicevanje na odpadke določi le po preverjanju in pravilni obdelavi odpadkov. Odstopanje ne zajema obdelave odpadkov, ki bo urejena v skladu s posebnim dovoljenjem za odpadke.
(5)
Komisija meni, da bi bila glede na priglašena odstopanja določitev mejnih vrednosti za vsebnost nevarnih snovi v odpadkih in mejnih vrednosti emisij nesorazmerna. Komisija meni, da je ravnanje z izvzetimi odpadki z izpolnitvijo drugih zahtev iz člena 3(2) in (3) Direktive 91/689/EGS zadovoljivo zagotovljeno v skladu s členom 1(1) Direktive 91/689/EGS.
(6)
V zvezi s pogoji iz člena 3(2) Direktive 91/689/EGS o skladnosti vrst ali količin odpadkov in metod predelave s pogoji iz člena 4 Direktive 2006/12/ES Evropskega parlamenta in Sveta z dne 5. aprila 2006 o odpadkih (3) odstavek 4(1)(a) seznama 4 iz podzakonskega akta SI št. 1056/1994 ponavlja zahteve iz člena 4 Direktive 2006/12/ES. Zato je pogoj iz člena 3(2) Direktive 91/689/EGS izpolnjen.
(7)
Predpis 18(1) iz SI št. 1056/1994 določa, da obrat ali podjetje stori prekršek, če opravlja izvzeto dejavnost, ki vključuje predelavo ali odstranjevanje odpadkov in je ni registriral ustrezen registracijski organ. S tem je zahteva za registracijo iz člena 3(3) Direktive 91/689/EGS izpolnjena.
(8)
Komisija se je posvetovala z državami članicami glede skladnosti priglašenih odstopanj s členom 3 Direktive 91/689/EGS. Med postopkom posvetovanja nobena država članica ni nasprotovala sprejetju osnutka pravilnika.
3. SKLEP
(9)
Glede na posvetovanja z državami članicami in ugotovitev, da je osnutek pravilnika v skladu z zahtevami iz člena 3 Direktive 91/689/EGS, se osnutek pravilnika dokončno lahko sprejme.
(10)
Priloga k tej odločbi povzema pravila, ki jih je priglasilo Združeno kraljestvo ter so v skladu s pogoji iz člena 3(2) in (4) Direktive 91/689/EGS v povezavi s členom 11(1)(b) Direktive 2006/12/ES. Ta sporazum se nanaša izključno za določbe, kakor so povzete v Prilogi, in ne posega v uporabo določb iz direktiv 2006/12/ES in 91/689/EGS ali druge zakonodaje Skupnosti v zvezi s priglašenimi predpisi.
(11)
Ukrepi, predvideni v tej odločbi, so v skladu z mnenjem odbora, ustanovljenega s členom 18 Direktive 12/2006/ES -
SPREJELA NASLEDNJO ODLOČBO:
Člen 1
Pravila o odstopanjih od zahteve za pridobitev dovoljenja v zvezi s predelavo nevarnih odpadkov iz spremembe in povezanih določb osnutka predpisov Anglije in Walesa o izdaji dovoljenj v zvezi z ravnanjem z odpadki iz leta 2006, predpisov Severne Irske o izdaji dovoljenj v zvezi z ravnanjem z odpadno električno in elektronsko opremo (Waste Electrical and Electronic Equipment) iz leta 2006 in spremembi predpisov Škotske o izdaji dovoljenj v zvezi z ravnanjem z odpadki iz leta 2006 (Waste Management Licensing Amendment Regulations 2006), ki jih je priglasilo Združeno kraljestvo in so navedeni v Prilogi k tej odločbi, so v skladu s členom 3(2) in (4) Direktive 91/689/EGS.
Člen 2
Ta odločba je naslovljena na Združeno kraljestvo Velike Britanije in Severne Irske.
V Bruslju, 3. aprila 2008

Labels: 18
20